Bukedde Online - Ababaka bakunyizza Minisita Tumwebaze ne bamwetonza\nOmukijaaji bamukutte namayinja ga minzaani agatawera mu gambuutusi\nABABAKA bakunyizza minisita w’ebyempuliziganya Frank Tumwebaze ne bamwetonza olw’okuzimuula ekiteeso kya Palamenti eky’obutaggyako masimu g’abantu abaabadde batanneewandiisa.\nMinisita Frank Tumwebaze\nKyokka basiimye Pulezidenti Museveni olw’okuwuliriza ekiteeso kyabwe n’asalawo amasimu agaabadde gaggyiddwaako gazzibweko okumala emyezi esatu okutuusa ng’abantu bamaze bulungi okwewadiisa.\nBino bibadde mu Palamenti ekubiriziddwa sipiika Rebecca Kadaga ababaka bwe beesaze akajegere ne balangira Tumwebaze okubalengezza bwe yagenze mu maaso n’okulagira amasimu gaggyibweko nga bagamba nti n’olulimi lwe yakozesa lwali lubalengezza.\nKyokka Tumwebaze yeetonze n’agamba nti ye bye yayogera tebyali bigambo bye wabula yali ategeeza ggwanga ebyo ebyasalibwawo gavumenti ng’olukiiko olwabisalawo mwalimu ne Katikkiro Dr. Ruhakana Rugunda.\nWabula Kadaga yamuwabudde nti olulala bw’abanga alina by’ayagala okwogera ku bisaliddwawo Palamenti asookanga kutegeeza Palamenti nga tannalandukira mu baamawulire.\nOmubaka Theodro Ssekikubo (Lwemiyaga) alaze okwenyamira nti ebintu bwe binaatambula biti Palamenti ejja kuggweeramu ddala ssupu. N’agamba nti yeewuunya Pulezidenti okuba nga y’akola ku buli kimu.\nJoseph Ssewungu (Kalungu East) agambye nti kibi okuba nga Tumwebaze tatera kubeera mu Palamenti! N'agamba nti ne bye yayogera yabyogerera bweru wa Palamenti.\nWabula Tumwebaze yeewozezzaako nti gavumenti ye yasazeewo okuggyako amasimu era teyaziggyeeko lumu wabula yaleseeko ‘’mubayiro mane’.\nN’agamba nti eby’okuwandiisa amasimu ab’ebyokwerinda be baabisalawo so ssi ye ng’omuntu. Oluvannyuma ne yeetonda:\n‘’Neetonda olw’okwogera ebyasalibwawo gavumenti.’’\nKyokka Kadaga yasiimye Pulezidenti Museveni olw’okuwuliriza Palamenti n’ayongezaayo.\n‘’Waliwo abaana abato abalina amasimu naye nga tebalina densite kwewandiisa. Waliwo n'abakulu mu myaka abateewandiisizza . Gavumenti erina okujja ne pulogulaamu y’okuwandiisa amasimu bw’erina okutambula,’’ bw'atyo Kadaga bw'agambye.\nAkulira oludda oluvuganya, Winnie Kiiza agambye nti essimu tezinnaddako, n’agamba nti Tumwebaze ajje n’okwetonda mu buwandiike so ssi mu bigambo bugambo.\nSipiika ensonga eno azikwasisa akakiiko ka Palamenti akakwasisa empisa okulaba ekigenda okuddako.\nPulezidenti Museveni atangaazizza ku by'okuddamu okw'esimbawo\nDr. Nyanzi awakanyizza etteeka eriwa poliisi obuyinza okukwata abatabufu b'emitwe\nOwa Nigeria awadde bannabyabufuzi amagezi\nKCCA erengera 'quarter'\nJennifer ayongedde KCCA FC ssente Mutebi n'amusuubizza ekikopo kya liigi\nSiwangulwanga ku Muzungu - Nsimbe


Okusumululwa okuva mu kutya - Freedom from fear\nOkusumululwa okuva mu kutya\nMukama gwe musana gwange n'obulokozi bwange; gwe nnaatyanga ye ani? Mukama ge maanyi ag'obulamu bwange; anankankanyanga ye ani? ... Kubanga ku lunaku olw'okunakuwala alinkuuma mu kyama mu nnyumba ye: Awakwekerwa mu weema ye we alinkisiza; Alinnyimusa ku lwazi. - Zabbuli Psalms27:1, 5\nNanoonya Mukama, n'anziramu, N'andokola mu kutya kwange kwonna. - Psalm 34:4\nNaye buli anaawuliranga nze anaabeeranga mirembe, Era anaatereeranga nga tewali kutya kabi. - Engero Proverbs 1:33\nMugambe abo abalina omutima omuti nti Mubeere n'amaanyi, temutya: laba Katonda wammwe alijja n'okuwalana eggwanga, n'empeera ya Katonda; alijja n'abalokola. - Isaaya Isaiah 35:4\ntotya, kubanga nze ndi wamu naawe; tokeŋŋentererwa, kubanga nze Katonda wo: naakuwanga amaanyi; weewaawo, naakuyambanga; weewaawo, naakuwaniriranga n'omukono ogwa ddyo ogw'obutuukirivu bwange.- Isaaya Isaiah 41:10\nKubanga temwaweebwa nate mwoyo gwa buddu okutya, naye mwaweebwa Omwoyo ow'okufuuka abaana, atukaabya nti Abba, Kitaffe. - Abaruumi Romans 8:15\nKubanga Katonda teyatuwa ffe omwoyo ogw'okutya, wabula ogw'amaanyi era ogw'okwagala era ogw'okwegenderezanga. - 2 Timoseewo 2 Timoseewo 2 Timothy 1:7\nKatonda kye kiddukiro n'amaanyi gaffe, Omubeezi ddala atabula mu kulaba ennaku.Kyetunaavanga tulema okutya, ensi ne bw'eneekyukanga, N'ensozi ne bwe zinaasigukanga mu buziba obw'ennyanja;Amazzi gaayo ne bwe ganaayiranga ne bwe ganeekuluumululanga, N'ensozi ne bwe zinaakankananga n'okwetabula kwayo. (Seera)- Zabbuli Psalms 46:1-3\nBuli lwe nnaatyanga, Neesiganga ggwe.Mu Katonda ndyebaza ekigambo kye: Katonda gwe nneesize, siritya; Ab'omubiri bayinza kunkola ki? - Zabbuli Psalms 56:3, 4\nTootyenga lwa ntiisa ya kiro Newakubadde akasaale akagenda emisana;Olw'olumbe olutambulira mu kizikiza, Newakubadde olw'okuzikiriza okufaafaaganya mu ttuntu. - Zabbuli Psalms 91:5, 6\nTobatyanga: kubanga nze ndi wamu naawe okukuwonya, bw'ayogera Mukama. - Yeremiya Jeremiah 1:8\nTemuli kutya mu kwagala, naye okwagala okutuukirivu kugobera ebweru okutya, kubanga okutya kulimu okubonerezebwa; n'oyo atya tannatuukirizibwa mu kwagala. - 1 Yokaana 1 John 4:18\nMubeerenga n'empisa ey'obutaagalanga bintu; bye mulina bibamalenga: kubanga ye yennyini yagamba nti Sirikuleka n'akatono, so sirikwabulira n'akatono.N'okwaŋŋanga ne twaŋŋanga okwogera nti Mukama ye mubeezi wange; ssiritya: Omuntu alinkola ki? - Abaebbulaniya Hebrews13:5, 6\nEmirembe mbalekera; emirembe gyange ngibawa: si ng'ensi bw'ewa, nze bwe mbawa. Omutima gwammwe tegweraliikiriranga so tegutyanga. - Yokaana John 14:27\nKale kubanga abaana bagatta omusaayi n'omubiri, era naye yennyini bw'atyo yagatta ebyo; olw'okufa alyoke azikirize oyo eyalina amaanyi ag'okufa, ye Setaani;era alyoke abawe eddembe abo bonna abali mu buddu obulamu bwabwe bwonna olw'entiisa y'okufa.- Abaebbulaniya Hebrews 2:14, 15


Bukedde Online - Eyandekera abaana abato oluvuddemu n’abanzibako\nENSOBI z’omukwano abamu basinga kuziteeka ku basajja era nti be bavaako obuzibu naye nga n’abakazi bangi si batuukirivu. Nze Denis Wamala Mawejje 44, mbeera Nansana.\nNdi makanika ewa Mambule e Bwaise. Mu 1999, nafuna omuwala eyasooka okundaga empisa era nga kye kyampaliriza n’okumuwasa. Mu 2000 yazaala omwana asooka nga muwala.\nBwe yamala okuzaala, we yatandikira okukyusa empisa nga buli kiseera abeera ayomba ne ntuuka n’ekiseera ng’awaka ntyawo. Mu 2003, yazaala omwana owookubiri omulenzi era kati wa myaka 14. Wano eyali ayomba okukamala.\nYatuuka ekiseera ng’ayagala na kuneesimbamu kunkuba naye ne ngumira buli kimu kuba abaana bange baali bakyali bato ate nga mbaagala. Kale ng’omukazi sisobola kumugoba\n. Wabula lumu mba hhenze ku mulimu, nasanga asibyemu ebibye ng’agenze ng’abaana bange abalese mu nju bokka. Omulenzi yali wa myezi mwenda ate omuwala nga wa myaka esatu wamma ne nsoberwa bwe nnali hhenda okubitandika.\nNafuna omukozi n’abalabirira era omuwala olwatuuka mu P1 ne mmuteeka mu kisulo mu ssomero erimu e Kanyanya gye yasomera okutuuka mu P7. Bwe yavaayo ne mutwala mu siniya e Bunga okutuuka mu S4 mu 2018. Mu luwummula, nnyina yamubba n’amutwala era ne nsigaza omwana omulenzi era nga naye abadde mu kisulo e Bombo. Mu luwummula abadde abeera ne ssenga we e Nansana naye maama we n’amubba nga May 17, omwaka guno.\nMaama we ng’amaze okumutwala, omwana yakubira ssenga we n’amutegeeza nti maama we yamututte e Nateete. Ngezezzaako okumunoonya naye ambuze.\nEkyewuunyisa omwana ayogera amazima naye nnyina abyegaana nti tamubbangako. Mbadde njagala abaana bange basome naye omukazi yabakweka simanyi gye bali. Ensonga nazitutte ku poliisi y’oku Kaleerwe ku fayiro nnamba SD REF:25/17/05/2019.


Bukedde Online - Abapoliisi abatulugunya abantu lwaki bakuza bakuze!\nAbakulembeze mwabadde wa nga Byaruhanga as...\nAFANDE Joram Mwesigye, abadde DPC wa Poliisi ya Kampalamukadde ayolekedde okusibwa emyaka etaano singa omusango gw'okutulugunya bannamawulire ogwamugguddwaako mu kkooti y'oku Buganda Road gumukka mu vvi.\nMwesigye yabadde ng'akwatiddwa ekitambo ku mutwe olw'engeri gye yafubutudde n'okukubaakuba bannamawulire ekyatuusizza bakama be okumunaabira mu maaso.\nMukama we, Gen. Kale Kayihura yamuyimirizza ku mulimu n'alagira akwatibwe olw'ettima n'effujjo lye yayolesezza ku bannamawulire omuli Andrew Lwanga owa WBS gwe yasinsimudde waaya y'amazannyalaze ku mutwe kumpi kwagala kumutta!\nMwesigye yakwatiddwa nga January 13, 2015 ne bamuggalira e Kireka ku kitebe kya Special Investigations Unit (SIU) okumala ennaku ssatu oluvannyuma n'asimbibwa mu kkooti ku Buganda Road n'avunaanibwa.\nEmisango egy'okukuba n'okutulugunya Bannamawulire egyagguddwa ku DPC Mwesigye gisimbuliziddwa mu tteeka erya 'Prohibition and Prevention of Torture Act 2012 era singa ginaamukka mu vvi, ajja kusibwa emyaka etaano oba okuwa engassi enzito.\nNaye ggwe nange tuyinza okuba nga tutimbibwa bbula! Kizuuse nga kumpi abappoliisi bonna abakwatibwa nga bakoze obuvuyo, bwe batabakuza, babakyusa bukyusa ne babongera n’amayinja olwo ne babatwala awalala okusigala nga banola ebokolobero!\nGen. Kayihura oluusi yeefuula agenda okukola okubuuliriza kyokka gye biggweera ng'abampembe beekunnumbidde ng'embuzi eyasizza entamu!\nDPC Joram Mweigye ( akutte kibooko era ali ku kkono) yakuba munnamawulire.\nEBIKOLOBERO BYA POLIISI KU BANTU\nNga April 22, 2011 mu biseera by’okwekalakaasa okwa Walk2 Work, abaserikale ba Poliisi mu Nyendo baasindirira amasasi mu beekalakaasi ne batta omwana ow’emyaka ebiri Juliana Namwanga!.\nGen. Kayihura kye yakola, kwe kukyusa Afande Fred Ssekiwere eyali RPC n’amutwala mu kitongole ky’ebikwekweto bya Poliisi, ekifo kye n’akissaamu Simon Wafana gwe yaggya e Mbarara gye yali nga DPC.\nOmuserikale agambibwa okutta omwana naye yakyusibwa n’atwalibwa mu kitundu ekirala era ebyo awo we byakoma!\nMu biseera bye bimu eby’okwekalakaasa, abaserikale b’e Kajjansi ku lw’e Ntebe baakuba omukazi owoolubuto olw’emyezi omusanvu, Brenda Nalwendo amasasi ne bamuyiwa ebyenda n’akomayo era singa Katonda teyazza bibye, mukazi wattu yali afiiridde bwemage! Ekyewunyisa tewali muserikale wa Poliisi yakwatibwa, abaserikale abaali basse omukazi ono na kati mwebali mu Poliisi!\nNga 29 April 2011, omuserikale wa Poliisi Gilbert Arinaitwe Bwana katono atte Dr. Kizza Besigye emisana ttuku ng’ensi eraba, bwe yakwata ennyondo ne pisito n’ayasaayasa endabirwamu z’emmotoka ye n’alyoka amufuuyira kaamulari ne ttiyaggaasi butereevu mu mmunye!\nAndrew Lwanga owa WBS (wakati) baamutwala mu ddwaaliro nga biwalattaka oluvannyuma lw’owapoliisi okumukuba ennyo.\nNg’amaze okumufuuyira kaamulali, Arinaitwe eyali mu ngoye eza bulijjo, yasika Besigye ebitogi n’amukasuka ng’ekitereke ku kabangali ya Poliisi ne bamutwaka nga tamanyi biri ku nsi.\nKyatereegekeka oluvannyuma nti omuvubuka eyali akoze effujjo ku Besigye ye , Gilbert Arinaitwe, ofiisa wa Poliisi ali ku ddaala lya ASP nga mu kiseera ekyo yali akola mu RRU e Kireka.\nNg’oggyeeko okubeera ofiisa wa Poliisi, Arinaitwe musajja Mukukole era y’akulira ebyokwerinda mu kkanisa y’Omusumba Robert Kayanja eya Miracle Centre e Lubaga!\nMu November wa 2014, omuwaabi w’emisango gya Gavumenti yasalawo nti Arinaitwe talina musango kubanga fayiro ya Poliisi gye yakola mu kunoonyereza yali tematiza kwongera musango mu maaso, bwatyo Arinaitwe kati ayiinaayina!\nKigambibwa nti Gen. Kayihuya yamusindika mu ttendekero lya Poliisi erya Kabalye e Masindi n’ayogera okutendekebwa era yamaliriza dda n’adda mu Kampala!\nEyatta abayizi e Makerere ali mu Kampala ameketa nsimbi\nMu November wa 2013, Afande James Ruhweza yaduumira abaserikale ba Poliisi abaakuba munnamateeka Abdulla Kiwanuka ne bamuyulizayuliza engoye ku KCCA bwe yali atutte ekiragiro kya kkooti ekiyimiriza Minisita wa Kampala Frank Tumwebaze okukubiriza olukiiko lwa bakansala olwaggyamu Loodi Meeya Erias Lukwago obwesige.\nAbapoliisi y’e Hoima abatta abantu babiri mu 2010.\nRuhweza nga ye RPC wa Kampala South,(atwala Poliisi ya CPS, Ntebe, Kajjansi ne Kabalagala), taggulwangako musango gwonna n'okutuusa kati wadde nga IGP Gen. Kayihura yali asuubizza okukola okubuuliriza\nMu ngeri y'emu, Ruhweza ng'akyali DPC ku CPS mu 2012, ye yakulira ebibinja ky'abappoliisi abaateega abalema abeegattira mu kibiina kya National Union of Disabled Persons in Uganda (NUDIPU) abaali batwala ekiwandiiko ku Palamenti ne babakubamu ttiyaggaasi n'amasasi ag'ebipiira ne bagwa ebigwo ne banuubuka n'emiggo kwe batambulira ne bagisuulawo, era eby’okugenda ku Palamenti Ruhweza n'abirinnyamu eggere . Wabula n'okutuusa kati Ruhwezi talina musango gwonna gwe yali avunaaniddwa ku bikolobero bino!\nAfande Alifonse Birigamba, yali akulira poliisi y'oku ppaaka empya mu 2009, yali ne ofiisa omulala AIP Aggrey Wakabi eyali akulira poliisi y'oku Owino be baawa ebiragiro eri abaserikale abakyala ne batyoboola omubaka wa Kampala Nabillah Naggayi Sempala kumpi okumwambulamu engoye emisana ttuku bwe yali agezaako okukuba olukung'aana mu katale ka Owino.\nEnsonga ez'okutyoboola Nabillah omuli okumufungula, okumukwata ku mabeere n’ebirala zaatuuka mu Palamenti, ababaka ne bassa Gen. Kayihura ku nninga era n'asuubiza okukangavvula bofiisa bombi.\nWabula mu kifo ky’okukangavvulwa, Wakabi yakyusibwa n’atwalibwa ku poliisi ya Kampalamukadde n’aweebwa obuvunaanyizibwa obulala n'oluvannyuma n'aggyibwayo n'atwalibwa okukulira poliisi y'oku Kalerwe, Nabweru, Bwaise ku Mambule Rd gye yava n'akomezebwawo ku Kampalamukadde ng'aduumira ebikwekweto.\nWakabi yakuzibwa okuva ku ddaala lya Sajenti n'atuusibwa ku ddaala lya AIP. Birigamba naye yakuzibwa okuva ku ddaala lya AIP n'afulibwa IP n'atwalibwa okukulira Poliisi y'e Kazo!\nNga February, 26, 2011, abaserikale ba Poliisi y'e Buikwe baatulugunya omutuuze w'e Njeru, Annet Namuddu mu biseera by'okulonda kwa ssentebe wa LC5 oluvanyuma ne bamuyoola mu bbanga ne bamukasuka ku kabangali n'asookawo omutwe ng'amagulu gali waggulu.\nDPC James Peter Aurien yakwatibwa lwa butemu.\nAkakiiko akakwasisa empisa mu Poliisi kaatuula ku Jinja CPS nga kakubirizibwa Pufredic Lukooya ne kavunaana OC wa Poliisi y'e Njeru, Adrew Gudoi n'omuserikale we, Sgt Bruham Tabu era emisango ne gibasinga. Gudoi baamussa amayinja okuva ku ddaala lya ASP (obuyinja busatu) okudda ku ddaala lya IP (akayinja kamu) ne bamuwummuza ne ku mulimu.\nNga October 2 2013, abaserikale bataano okuli; ASP Daniel Asobasi Okumu, Cpl. Geoffrey Odong, Sgt. Simon Peter Oswama, Patrick Muwonge ne Alafa Lwanga baatulugunya emisana ttuku omusajja Kasim Ssuuna eyali agenze ku ofiisi y'ekkolero lya Mukwano Group of Companies Ltd okubanja ssente ze.\nSsuuna eyali omulwadde ng'omukono gusibiddwa mu bandegi oluvannyuma lw'ekyuma kya Mukwano okumutemako engalo bbiri yakubwa bubi nnyo, bwe yali agenze okusaba ssente ez'okumuliyiirira.\nNga November 17, 2018, kkooti ya Poliisi yabasingisa emisango, abana; ASP Daniel Asobasi Okumu, Cpl. Geoffrey Odong , Patrick Muwonge ne Lwanga Alafa ne bagobwa mu Poliisi ate Sgt. Simon Peter Oswama ne bamukendereza ku kibonero n'assibwa eddaala okuva ku sajenti okudda ku kopolo.\nOmugagga Kitandwe kata bamumize omusu\nOmugagga w'omu Kampala, Tom Kitandwe nga ye nnanyini bizimbe okuli Galiraaya ne Gazaland yali omu ku bantu abasoba mu 50 abaayoolebwa Poliisi nga March 24, 2012 mu kikwekweto eky'okuzuula omuntu eyakasuka ettoffaali okuva ku kizimbe waggulu ne likuba muserikale John Michael Ariong ku mutwe n'afiirawo.\nKitandwe yasooka n'akubwa n'okutulugunyizibwa nga bamukwata n'oluvannyuma bwe yatuusibwa e Kireka ku kitebe kya SIU n'abakwate abalala, abaserikale ne bongera okumuyisa obubi, embeera n'etabuka ne bamuyimbula, bagagga banne ne bamuddusa mu ddwaaliro e Kenya nga biwala ttaka.\nWabula tewali kyakolebwa ku bappoliisi abaamutulugunya wadde nga Gen. Kayihura yali asuubizza okukoonyereza.\nAbaserikale b'omu Poliisi ya Kira Road baakuba munnamawulire Edward Echwalu nga March 21, 2012, ne bamwonoonera ne kkamera ye ey'ebbeeyi bwe yali akwata amawulire nga Besigye atwaliddwa mu Poliisi eyo.\nWadde Ecweru yeekubira enduulu ewa Gen. Kayihura, tewali kyakolebwa ku baserikale abo. Ku lunaku lwe lumu olwo, munnamawulire omulala Anatoli Luswa yakubwa abaserikale ab'oku CPS ne bamwonoonera kkamera kyokka nabo tewali yabanenyaako .\nMunnamawulire omulala Isaac Kasamani yakigwako nga February 12, 2012, abaserikale bwe baamutunuzaamu emmundu n'asimattukira watono okukubwa amasasi bwe yali akuba ebifaananyi ku lukung'aana olw'abooludda oluvuganya , Poliisi lwe yali egumbulula. Tewali wa Poliisi yavunaanyibwa olw'ekikolwa ekyo.\nBannamawulire abazze bakubwa kuliko; Joseph Mutebe owa Bukedde, Hasifa Wanyama owa Kingdom FM, Siraje Lubwama owa Observer, William Ntege eyeeyita 'Kyuma kya Yesu’, n'abalala abazze bakubwa kyokka ne bwe baloopa abaserikale ababakuba tewali yali avunaaniddwa!


Abasajja ba Gidiyoni 300 bawangula eggye ly’Abamidiyaani | Ekitabo ky’Abaana\nEkiseera bwe kyagenda kiyitawo, Abayisirayiri baddamu ne bava ku Yakuwa ne batandika okusinza bakatonda ab’obulimba. Bwe kityo, okumala emyaka musanvu, Abamidiyaani babbanga ensolo z’Abayisirayiri era ne boonoona n’ebirime byabwe. Okusobola okwetaasa Abamidiyaani, Abayisirayiri beekwekanga mu mpuku ne mu nsozi. Abayisirayiri baasaba Yakuwa abayambe. Yakuwa yatuma malayika we eri omuvubuka ayitibwa Gidiyoni. Malayika yagamba Gidiyoni nti: ‘Yakuwa akulonze okubeera omulwanyi ow’amaanyi.’ Gidiyoni yabuuza malayika nti: ‘Nnyinza ntya okununula Isirayiri? Nze sirina bwe ndi.’\nGidiyoni yanditegedde atya nti Yakuwa yali amulonze? Gidiyoni yateeka ebyoya by’endiga ku ttaka n’agamba Yakuwa nti: ‘Bwe bunaakya ng’omusulo guli ku byoya by’endiga kwokka naye ng’ettaka lyonna kkalu, nja kukimanya nti oyagala nnunule Isirayiri.’ Bwe bwakya, Gidiyoni yalaba ng’ebyoya by’endiga bibisi ate ng’ettaka lyonna kkalu! Naye era Gidiyoni yasaba Yakuwa nti enkeera ebyoya by’endiga bibe bikalu ate ettaka lyonna libe bbisi. Bwe kityo bwe kyali, era ekyo kyakakasa Gidiyoni nti Yakuwa yali amulonze. Gidiyoni yakuŋŋaanya abasirikale be okugenda okulwanyisa Abamidiyaani.\nYakuwa yagamba Gidiyoni nti: ‘Nja kusobozesa Abayisirayiri okuwangula olutalo. Naye olw’okuba olina abasirikale bangi, muyinza okulowooza nti olutalo muluwangudde mu maanyi gammwe. Gamba abantu nti buli awulira nti atidde addeyo ewuwe.’ Bwe kityo, abasirikale 22,000 baddayo ewaabwe, era Gidiyoni n’asigaza abasirikale 10,000. Oluvannyuma Yakuwa yamugamba nti: ‘Abasirikale b’olina bakyali bangi nnyo. Batwale ku mugga obagambe banywe amazzi. Abo bokka abanaanywa amazzi ng’eno bwe batunula okulaba obanga waliwo omulabe ajja, b’ojja okusigaza.’ Abasajja 300 bokka be baanywa amazzi nga bali bulindaala. Yakuwa yamusuubiza nti abasajja abo abatono baali bagenda kuwangula abasirikale Abamidiyaani 135,000.\nEkiro ekyo, Yakuwa yagamba Gidiyoni nti: ‘Ekiseera kituuse okulumba Abamidiyaani!’ Gidiyoni yawa abasajja be eŋŋombe n’ensumbi ennene ezaalimu emimuli. Gidiyoni yabagamba nti: ‘Muntunuulire, kye nkola nammwe kye muba mukola.’ Gidiyoni yafuuwa eŋŋombe ye, n’ayasa ensumbi ye, era n’awuubawuuba omumuli ogwaka, n’aleekaana nti: ‘Ekitala kya Yakuwa n’ekya Gidiyoni!’ Abasajja bonna 300 nabo baakola bwe batyo. Abamidiyaani baatya nnyo ne batandika okudduka. Mu kakyankalano ako, baatandika okuttiŋŋana. Ne ku mulundi guno, Yakuwa yayamba Abayisirayiri okuwangula abalabe baabwe.\n“Amaanyi agasinga ku ga bulijjo galyoke gabeere ga Katonda so si gaffe.”—2 Abakkolinso 4:7\nEbibuuzo: Yakuwa yakakasa atya Gidiyoni nti yali amulonze? Lwaki Gidiyoni yalina abasajja 300 bokka?\nEkyabalamuzi 6:1–16; 6:36–7:25; 8:28


2 Bassekabaka 4 | Bayibuli ey'Oku Mukutu Gwaffe Ogwa Intaneeti | New World Translation\nOlubereberye Okuva Eby’Abaleevi Okubala Ekyamateeka Yoswa Ekyabalamuzi Luusi 1 Samwiri 2 Samwiri 1 Bassekabaka 2 Bassekabaka 1 Ebyomumirembe Ekisooka 2 Ebyomumirembe Eky’Okubiri Ezera Nekkemiya Eseza Yobu Zabbuli Engero Omubuulizi Oluyimba lwa Sulemaani Isaaya Yeremiya Okukungubaga Ezeekyeri Danyeri Koseya Yoweeri Amosi Obadiya Yona Mikka Nakkumu Kaabakuuku Zeffaniya Kaggayi Zekkaliya Malaki Matayo Makko Lukka Yokaana Ebikolwa Abaruumi 1 Abakkolinso 2 Abakkolinso Abaggalatiya Abeefeso Abafiripi Abakkolosaayi 1 Abassessalonika 2 Abassessalonika 1 Timoseewo 2 Timoseewo Tito Firemooni Abebbulaniya Yakobo 1 Peetero 2 Peetero 1 Yokaana 2 Yokaana 3 Yokaana Yuda Okubikkulirwa 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25\n2 Bassekabaka 4:1-44\nErisa ayaza amafuta ga nnamwandu (1-7)\nOmukazi Omusunamu akyaza Erisa (8-16)\nOmukazi afuna omwana; omwana afa (17-31)\nErisa azuukiza omwana (32-37)\nErisa akola ekyamagero enva ne zisobola okuliika (38-41)\nErisa akola ekyamagero emmere n’eba nnyingi (42-44)\n4 Awo omu ku bakyala b’abaana ba bannabbi+ n’agamba Erisa nti: “Omuweereza wo, baze, yafa, era okimanyi bulungi nti omuweereza wo oyo yali atya Yakuwa.+ Naye kaakano abanja azze okutwala abaana bange bombi abafuule abaddu be.” 2 Awo Erisa n’amugamba nti: “Kiki kye mba nkukolera? Mbuulira, olina ki mu nnyumba?” Omukazi n’amuddamu nti: “Omuzaana wo talina kintu kyonna mu nnyumba okuggyako ensumbi y’amafuta g’ezzeyituuni.”+ 3 Erisa n’amugamba nti: “Genda osabe baliraanwa bo bonna bakuwe ensumbi. Funa nnyingi nga bw’osobola. 4 Bw’omala yingira mu nnyumba yo weggaliremu ne batabani bo, ottululire amafuta g’ezzeyituuni mu nsumbi ezo zonna, era ezijjudde oziteeke ebbali.” 5 Awo omukazi n’ava awali Erisa. Bwe yeggalira mu nnyumba ne batabani be, batabani be ne bamuweereza ensumbi, n’agattulula.+ 6 Ensumbi bwe zajjula, n’agamba omu ku batabani be nti: “Ndeetera ensumbi endala.”+ Naye n’amuddamu nti: “Tewali nsumbi ndala.” Awo amafuta ne galekera awo.+ 7 Omukazi n’agenda n’abuulira omusajja wa Katonda ow’amazima, omusajja wa Katonda n’amugamba nti: “Genda otunde amafuta ago osasule amabanja go, era ssente ezinaafikkawo zikuyimirizeewo ggwe ne batabani bo.” 8 Lwali lumu, Erisa n’agenda e Sunemu.+ Eyo waaliyo omukazi ow’ekitiibwa eyamwegayirira okulya ku mmere ewuwe.+ Buli Erisa lwe yayitangawo, ng’akyama ew’omukazi oyo okulya ku mmere. 9 Awo n’agamba bba nti: “Nkimanyi nti omusajja atera okuyita wano musajja wa Katonda era mutukuvu. 10 Ka tuzimbe akasenge waggulu ku nnyumba+ tumuteeremu ekitanda, emmeeza, entebe, n’ekikondo ky’ettaala; buli lw’anajjanga wano ng’asula omwo.”+ 11 Lwali lumu, Erisa n’ajja nga bwe yakolanga n’ayingira mu kasenge akaali waggulu ku nnyumba agalamireko omwo. 12 N’agamba Gekazi+ omuweereza we nti: “Mpitira omukazi oyo Omusunamu.”+ Awo n’amuyita n’agenda n’ayimirira mu maaso ge. 13 Erisa n’agamba Gekazi nti: “Gamba omukazi oyo nti, ‘Oteganye nnyo okutulabirira.+ Kiki kye wandyagadde nkukolere?+ Olina ky’oyagala nkwogerereyo eri kabaka+ oba omukulu w’eggye?’” Omukazi n’addamu nti: “Nedda, sirina buzibu bwonna, kubanga ndi mu bantu bange.” 14 Erisa n’agamba nti: “Kati kiki kye tuba tumukolera?” Gekazi n’addamu nti: “Talina mwana wa bulenzi,+ ate nga bba akaddiye.” 15 Amangu ago Erisa n’agamba nti: “Muyite.” N’amuyita, omukazi n’agenda n’ayimirira ku mulyango. 16 Erisa n’amugamba nti: “Omwaka ogujja mu kiseera nga kino, ojja kuba olera omwana ow’obulenzi.”+ Naye omukazi n’agamba nti: “Mukama wange, oli musajja wa Katonda ow’amazima! Tolimba muweereza wo.” 17 Kyokka omukazi yafuna olubuto, era mu kiseera ekyo omwaka ogwaddirira yazaala omwana ow’obulenzi, nga Erisa bwe yali amugambye. 18 Omwana yakula, era lumu yagenda eri kitaawe eyali n’abakunguzi, 19 n’amukaabirira nti: “Omutwe gunnuma! Omutwe gunnuma!” Kitaawe n’agamba omuweereza we nti: “Musitule omutwalire nnyina.” 20 N’amusitula n’amutwalira nnyina. Omwana n’atuula ku mubiri gwa nnyina okutuusa mu ttuntu, oluvannyuma n’afa.+ 21 Nnyina n’ayambuka n’amugalamiza ku kitanda ky’omusajja wa Katonda ow’amazima,+ n’aggalawo ekisenge n’afuluma. 22 N’ayita bba n’amugamba nti: “Nkusaba ompeereze omu ku baweereza, n’emu ku ndogoyi, ŋŋende bunnambiro ew’omusajja wa Katonda ow’amazima, nkomewo.” 23 Naye bba n’amugamba nti: “Lwaki ogenda okumulaba leero ng’ate si kuboneka kwa mwezi+ era nga si ssabbiiti?” Kyokka omukazi n’amuddamu nti: “Teweeraliikirira, buli kimu kiri bulungi.” 24 Awo n’assa amatandiiko ku ndogoyi n’agamba omuweereza we nti: “Yanguwa. Tokendeeza ku sipiidi okuggyako nga nkugambye.” 25 Bw’atyo n’agenda n’atuuka ew’omusajja wa Katonda ow’amazima ku Lusozi Kalumeeri. Omusajja wa Katonda ow’amazima bwe yamulengera ng’akyali wala, n’agamba Gekazi omuweereza we nti: “Laba! Omukazi Omusunamu wuuli ajja. 26 Dduka omusisinkane, omubuuze nti: ‘Oli bulungi? Balo ali bulungi? Omwana ali bulungi?’” Omukazi n’addamu nti: “Buli kimu kiri bulungi.” 27 Bwe yatuuka awaali omusajja wa Katonda ow’amazima ku lusozi, n’amukwata ebigere. Awo Gekazi n’asembera okumusikawo,+ naye omusajja wa Katonda ow’amazima n’amugamba nti: “Muleke, kubanga alina ennaku nnyingi, era Yakuwa akinkisizza n’atambuulira.” 28 Awo omukazi n’agamba nti: “Mukama wange, nnakusabako ompe omwana ow’obulenzi? Saakugamba nti, ‘Tonsuubiza bya bulimba’?”+ 29 Amangu ago Erisa n’agamba Gekazi nti: “Fungiza engoye ozisibire mu kiwato,+ okwate omuggo gwange ogende. Bw’osanga omuntu yenna mu kkubo, tomulamusa, era bwe wabaawo omuntu yenna akulamusa, tomuddamu. Bw’onootuuka, omuggo gwange oguteeke mu bwenyi bw’omwana.” 30 Naye nnyina w’omwana n’agamba nti: “Nga Yakuwa bw’ali omulamu, era nga naawe bw’oli omulamu, sijja kukuleka.”+ Awo Erisa n’asituka n’agenda naye. 31 Gekazi n’agenda n’abasookayo, n’assa omuggo mu bwenyi bw’omwana, naye ne wataba kanyego.+ Awo n’addayo okusisinkana Erisa n’amugamba nti: “Omwana tazuukuse.” 32 Erisa bwe yayingira mu nnyumba, n’alaba omwana eyali afudde ng’agalamiziddwa ku kitanda kye.+ 33 Awo n’ayingira ne yeggalirayo n’omulambo gw’omwana n’atandika okusaba Yakuwa.+ 34 N’agenda ku kitanda n’agalamira ku mwana, n’ateeka akamwa ke ku kamwa k’omwana, n’amaaso ge ku maaso g’omwana, n’ebibatu bye ku bibatu by’omwana. Yasigala agalamidde ku mwana okutuusa omubiri gw’omwana lwe gwatandika okubuguma.+ 35 Erisa n’atambula mu nnyumba ng’adda eno n’eri, oluvannyuma n’agenda ku kitanda n’addamu n’agalamira ku mwana. Omwana n’ayasimula emirundi musanvu, oluvannyuma n’azibula amaaso.+ 36 Erisa n’ayita Gekazi n’amugamba nti: “Yita omukazi Omusunamu.” N’amuyita n’agenda eri Erisa. Erisa n’amugamba nti: “Situla omwana wo.”+ 37 Omukazi n’ayingira n’agwa ku bigere bye n’avunnama mu maaso ge, oluvannyuma n’asitula omwana we n’afuluma. 38 Erisa bwe yaddayo e Girugaali, yasanga waliyo enjala nnyingi mu kitundu.+ Abaana ba bannabbi+ baali batudde mu maaso ge, n’agamba omuweereza we+ nti: “Teekako entamu ennene ofumbire abaana ba bannabbi emmere.” 39 Awo omu ku bo n’agenda ku ttale okunoga enva, n’asanga ekiryo eky’omu nsiko, n’anogako ebibala, n’ajjuza olugoye lwe n’akomawo n’abisalaasala n’abiteeka mu ntamu naye nga tabimanyi. 40 Oluvannyuma baabigabula abantu, naye olwabiryako, ne baleekaana nti: “Omusajja wa Katonda ow’amazima, mu ntamu mulimu obutwa!” Ne balemererwa okubirya. 41 Awo n’agamba nti: “Muleeteeyo ku buwunga.” Bwe yamala okubuyiwa mu ntamu, n’agamba nti: “Mugabule abantu balye.” Mu ntamu temwali kintu kya bulabe kyonna.+ 42 Awo omusajja omu n’ava e Bbaali-salisa,+ n’atwalira omusajja wa Katonda ow’amazima emigaati 20 egyali gikoleddwa mu bibala bya ssayiri+ ebibereberye, era n’atwala n’ensawo y’emmere ey’empeke.+ Awo Erisa n’agamba nti: “Mubiwe abantu balye.” 43 Naye omuweereza we n’agamba nti: “Bino nnaabigabula ntya abantu 100?”+ N’amuddamu nti: “Biwe abantu balye, kubanga bw’ati Yakuwa bw’agamba, ‘Bajja kulya bifikkenawo.’”+ 44 Awo n’abiwa abantu ne balya, ne bifikkanawo,+ nga Yakuwa bwe yali agambye.\n2 Bassekabaka 4


OMUDUUMUZI wa poliisi Martin Okoth Ochola akoze enkyukakyuka endala n’aggyawo ekitongole ekirwanyisa abazigu ab’emmundu ekya Flying Squad abaserikale ababadde bakoleramu n’abagabanya mu bitongole bya poliisi eby’enjawulo.\nEnkyukakyuka zino Ochola yazirangiridde ggulo, abadde akulira Fying Squad Herbert Muhangi amusindise wansi wa dayirekita avunaanyizibwa ku bakozi Hajji Moses Balimwoyo era nga bamuwadde obuvunaanyizibwa bwa kubala abaserikakle n’okuggyamu abaserikale ab’empewo.\nAbalala ababadde mu Flying Squad Ochola abalagidde beeyanjule ewa dayirekita avunaanyizibwa ku kunoonyereza ku ku buzzi bw’emisango Grace Akullo asobole okubafunira ofiisi mwe bakolera kyokka nga bateekeddwa kusooka kumukwasa ebintu byonna bye babadde bakozesa ng’emmundu n’ebirala. Emirimu egibadde gikolebwa Flying Squad gyonna Ochola yagikwasizza ekitongole kya Special Investigations Division ( SID) wansi wa ofiisi erwanyisa obumenyi bw’amateeka obwamaanyi ekulirwa Mark Odong.\nLWAKI BAGGYEEWO FLYING SQUAD\n1 Abamu ku baserikale ababadde bakolera mu Flying Squad babadde si batendeke kimala nga n’abamu baali bamenyi b’amateeka ng’oluusi bakemebwa ne baddamu okwenyigira mu bikolwa by’obumenyi bw’amateeka bye baali baavaamu.\n2 Ochola okuva lwe yalondebwa ku buduumizi bwa poliisi mu ggwanga, asuubirwa okukyusa ekifaananyi kya poliisi ekibadde kyonoonese ennyo mu bantu ng’erimu ku makubo galina okuyitamu okutuukiriza kino, kwe kuggyawo ebitongole ebimu n’okukyusa abamu ku baserikale ababadde mu bifo eby’enjawulo.\n3 Ensonga endala eyaggyisizzaawo Flying Squad, bwe butakkaanya obubadde mu bamu ku baserikale abagikoleramu okuli Faizal Katende, Kasibante ne Minana bwe baasindikibwa okukolera e Nalufenya kyokka ne batabuka ne bannaabwe aba Special Operations ababadde bakulirwa Nickson Agasirwe.\n4 Abamu ku baserikale mu kibinja kino babadde bafuuse bannantagambwako era nga balina ebiragiro by’abakulu abamu mu poliisi bye batagenderako ekintu ekitakkirizibwa mu mateeka agafuga poliisi.\nABASERIKALE ABALALA ABAKYUSIDDWA: Mu baserikale abalala abakyisiddwa kuliko; SCP Joseph Obwana ng’ono y’amyuka akulira ekitongole ekinoonyereza ku buzzi bw’emisango, SCP Elly Womanya yaggyiddwa mu Interpol n’atwalibwa okukulira Special Investigations Division.\nEyali omuduumuzi wa poliisi mu ggwanga Gen. Kale Kayihura yasindika Womanya okunoonyerezebwako ekitongole kya Professional Standards Unit (PSU) ku bigambibwa nti baggya ssente ku Dr. Livingston Mugimu eyali akolera e Namibia nga bamujweteseeko emisango nti akolagana ne Dr. Aggrey Kiyingi. Womanya yali avunaanibwa n’abaserikale abalala IP Chris Musana ne IP Edison Bukooli bonna nga baali mu Interpol nga kigambibwa nti batwala obukadde 288.\nAmyuka omwogezi wa poliisi mu ggwanga Patrick Onyango yakakasizza okukolebwa kw’enkyukakyuka zino. Ochola azze aggyawo ebitongole Gen. Kayihura bye yali atonzeewo okukola emirimu egy’enjawulo nga mu bino kuliko; Special Operations Unit, Case Files Tracking Unit, Oil and Gas, ne Flying Squad wabula Ochola olwafuulibwa omuduumuzi wa poliisi n’asalawo okubizzaayo mu bitongole mwe birina okukolera naddala mu kitongole ekinoonyereza ku buzzi bw’emisango


19 (A)Awo Akabu n’abuulira Yezeberi byonna Eriya bye yakola, ne bwe yatta bannabbi bonna n’ekitala. 2 (B)Yezeberi n’atumira Eriya omubaka okumugamba nti, “Bakatonda bankole bwe batyo n’okukirawo, bwe siifuule obulamu bwo okuba ng’obulamu bw’omu ku bo, essaawa nga zino enkya.”\n3 (C)Eriya n’atya nnyo, n’adduka okuwonya obulamu bwe. Bwe yatuuka e Beeruseba mu Yuda, n’aleka eyo omuweereza we. 4 (D)Naye ye n’atambula olugendo lwa lunaku lumu mu ddungu, n’atuuka awali omwoloola, n’atuula wansi waagwo, n’asaba afe. N’ayogera nti, “Kino kimala, Mukama, kaakano twala obulamu bwange, kubanga sisinga bajjajjange.” 5 (E)N’agalamira wansi w’omwoloola ne yeebaka.\n7 Malayika wa Mukama n’akomawo omulundi ogwokubiri n’amukomako n’amugamba nti, “Golokoka olye, kubanga olugendo lunene.” 8 (F)Awo n’agolokoka n’alya, n’anywa, n’afuna amaanyi, era n’atambula olugendo lwa nnaku amakumi ana emisana n’ekiro, okutuuka e Kolebu, olusozi lwa Katonda.\n9 (G)Bwe yatuuka eyo, n’ayingira mu mpuku, n’asula omwo. Awo ekigambo kya Mukama ne kimujjira nga kigamba nti, “Okola ki wano, Eriya?” 10 (H)N’addamu nti, “Nyiikidde nnyo okuweereza Mukama Katonda ow’Eggye ne nkwatibwa n’obuggya ku lulwe. Abayisirayiri balese endagaano yo, bamenye ebyoto byo, era ne batta ne bannabbi bo n’ekitala. Nze nsigaddewo nzekka, ne kaakano bannoonya okunzita.”\n11 (I)Mukama n’amugamba nti, “Ffuluma, oyimirire ku lusozi mu maaso ga Mukama, kubanga Mukama ali kumpi kuyitawo.”\nKale laba, embuyaga nnyingi ey’amaanyi n’emenya ensozi n’eyasa n’enjazi mu maaso ga Eriya, naye Mukama nga taliimu. Oluvannyuma lw’embuyaga, musisi ow’amaanyi n’ayita naye era Mukama nga taliimu. 12 (J)Oluvannyuma lwa musisi ne wajja omuliro, naye era Mukama teyaliimu mu muliro. Oluvannyuma lw’omuliro, ne wajja eddoboozi ttono nga lya ggonjebwa. 13 (K)Eriya bwe yaliwulira, n’abikka[a] amaaso ge n’omunagiro gwe n’afuluma n’ayimirira ku mulyango gw’empuku.\n14 (L)N’addamu nti, “Nyiikidde nnyo okuweereza Mukama Katonda ow’Eggye, naye Abayisirayiri balese endagaano yo, bamenyeemenye ebyoto byo, era ne batta ne bannabbi bo n’ekitala. Nze nsigaddewo nzeka, ne kaakano bannoonya okunzita.”\n15 (M)Mukama n’amugamba nti, “Ddirayo mu kkubo lye wajjiddemu ogende mu ddungu lya Ddamasiko. Bw’onootuuka eyo ofuke amafuta ku Kazayeeri okuba kabaka w’e Busuuli, 16 (N)ne ku Yeeku mutabani wa Nimusi okuba kabaka wa Isirayiri, ate era ofuke n’amafuta ku Erisa mutabani wa Safati ow’e Aberumekola okudda mu kifo kyo. 17 (O)Era Yeeku anatta oyo yenna anadduka okuwona ekitala kya Kazayeeri, ate Erisa ye n’atta oyo yenna anadduka okuwona ekitala kya Yeeku. 18 (P)Wabula nesigaliza akasanvu mu Isirayiri, abatavuunamiranga Baali wadde okumunywegera.”\n19 (Q)Awo Eriya n’ava eyo n’asisinkana Erisa mutabani wa Safati ng’alima n’emigogo gy’ente kkumi n’ebiri, ye ng’alimisa ogw’ekkumi n’ebiri. Eriya n’agenda gy’ali n’amusuulako omunagiro gwe. 20 (R)Erisa n’aleka ente ze, n’adduka ng’agoberera Eriya. N’amugamba nti, “Ka nsibule kitange ne mmange, ndyoke ŋŋende naawe.”\n21 (S)Awo Erisa n’amulekako akabanga, n’addayo, n’agenda n’asala omugogo gw’ente, ennyama n’agifumbisa ebiti by’enkumbi, n’agabira abantu ne balya. Awo n’agolokoka n’agoberera Eriya era n’amuweerezanga.\n1 Bassekabaka 18


Bukedde Online - Isuzu yeetaaga makanika omukugu\nIsuzu yeetaaga makanika omukugu\nEkisudde bbeeyi ya Kigege Kawundo\nLwaki ebika bya mmotoka zino bitawaanya ba...\nAdded 18th October 2018\nROBERT Mudhasi yagula emmotoka ekika kya Isuzu Wizard era yali akyagyeyagaliramu, n’etandika okulaga obubonero nti etandise okufuna obuzibu. Mu bbanga lya mwaka gumu n’ekitundu, mmotoka eno yazikira lumu era teyaddamu kwaka. Olw’okwagala mmotoka ye, Mudhasi yasalawo okugissaamu ssente n’atuukirira bamakanika ab’enjawulo naye buli eyagikwatako yamulema okutereeza.\nNga wayise ebbanga lya myaka ebiri, Mudhasi yagenda ku yintaneeti n’agwa ku kibiina kya bamakanika ba mmotoka za Isuzu n’akwatagana ne Nelson Wanyonyo eyamuyamba okukanika mmotoka eno.\nKikyamu ki ekiri ku Isuzu Wizard? Okusinziira ku Wanyonyo, mmotoka yali eteekebwamu woyiro omukyamu era nga kino kyayonoona ‘nozo’ era nga tezeggula okusobozesa mmotoka okwaka. Agamba nti ne ggiyabookisi yali eyonoonese olwa woyiro gwe bakozesa omukyamu.\nAnnyonnyola nti ne ppampu y’amazzi yali eyonoonese era ng’amazzi gaagenda nga mu yingini ne kigikosa. Obuzibu bamakanika bwe baasanga Wanyonyo agamba nti mmotoka ez’ekika kya Isuzu zirina ‘injecter pump’ esika woyiro okuva mu yingini ng’eyita mu ppampu olwo n’agenda mu ‘nozo’.\nYingini z’emmotoka zino zikozesa ‘woyiro pulesa’ okusobozesa mmotoka okwaka. Kino kitegeeza nti, mmotoka eno buli lw’eba egenda okwaka, ddereeva alina okukebera oba nga erina ‘woyiro pulesa’ amala era afeeyo okumanya oba ekika kya woyiro alimu kituufu.\nEbintu bino bamakanika abaasooka okugikanika tebaabimanya ne bafuna obuzibu bw’okugyakisa. Agamba nti ebintu bino makanika asobola okubimanya ng’akozesa kompyuta ate ng’amanyi okugikozesa.\nWanyonyo agamba nti Isuzu eno eyawukana ku mmotoka endala era ng’eno erina ‘tayimingi’ ya mirundi ebiri mu maaso n’emabega. ‘Tayimingi’ ey’emabega eyamba okwasa emmotoka ate ey’omu maaso eyamba amafuta g’emmotoka okulinnya ne gatambula mu yingini olwo mmotoka n’esobola okutambula. ‘Tayimingi’ zino zonna zikolera wamu olwo mmotoka n’esobola okutambula obulungi. Kino bamakanika abasing tebakimanyi.\nBangi balemererwa ne bakyusa yingini nga balowoza nti y’eriko obuzibu. Agamba nti mmotoka nga Isuzu Wizard zirina ‘full common rail oil’ yingini ng’eno erina ‘nozo’ munda ate nga mmotoka endala zirina ‘semi common rail’. ‘Full common rail’ yingini ebeera n’ekifo (central unit) amafuta mwe gava ne gayita mu ‘ppampu’ ne gagenda mu ‘nozo’ ku maanyi ga pulesa ey’amaanyi ne gatuuka buli wamu we galina okutuuka okusobozesa mmotoka okutambula.\nKola saaviisi mu kifo ekituufu Wanyonyo agamba nti bwe kituuka ku kukola saaviisi, makanika alina okumanya ekintu ekituufu ky’alina okukola. Alina okumanya woyiro omutuufu ow’okukozesa nga ono alina kuba woyiro omuwewufu sso ssi omukwafu, ono ayonoona yingini w’emmotoka ya Isuzu era nga woyiro omuwewufu, asobozesa yingini okukola amangu. “Isuzu zirina yingini erina ‘nozo’ munda.\nWoyiro azitowa ayonoona ‘nozo’ ezo ne zitasobola kukola mulimu gwazo ne zikutuka,”Annet Kasozi Makanika bw’annyonnyola. Gula sipeeya ali ‘origino’ Kasozi agamba nti omuntu yenna agamba nti mmotoka za Isuzu zeetaaga sipeeya ali ‘origino’ era nga omuntu buli lw’akozesa sipeeya omucupule tafuna ky’ayagala anti buli kaseera abeera agenda mu galagi.\nAgamba nti mmotoka bw’eba eri mu mbeera nnungi, esobola okutambula kkirommita 1,000. Ate ‘radiator’ n’etambula kkirommita 6,000 olwo n’olyoka okyusa.\nAte bwe kituuka ku yingini, osaanidde okufuna makanika ategeera ebya yingini nga tagenda kukola nsobi oba kugezesa yingini yo okugiyigirako okukanika. Wanyonyo agamba nti bamakanika abasinga mu Uganda, baakuguka mu kukanika mmotoka za Toyota nga beetaaga okukuguka mu kukanika Isuzu.\nSerugo ayagala kweggyako kikwa kya Olympics\nUganda ekyayigga midaali mu za Olympics


Ssebuufu ne banne basingisiddwa omusango ogw'obutemu - Radio Simba, The Best Luganda Station in the World !\nOmulamuzi wa Kkooti enkulu mu Kampala Flavia Anglin Ssennonga asingisizza omusuubuzi w’emotoka ku Pine Muhammad Ssebuufu omusango gw’obutemu. Omulamuzi agambye nti oludda oluwaabi luleese obujulizi obumala okuluma Ssebuufu nebanne abalala 7 nti bakigenderera okuwamba omusuubuzi w’omu Kampala Betty Donah Katushabe okuva mu maka ge e Bwebajja, okumubbako essimu wamu n’okumutulugunya okutuuka okuffa olw’ebbanja lya bukadde 9 ezaali zisigaddeyo ku motoka gyebamuguza.\nKkooti ebasingisizza omusango gw’obutemu, okuwamba wamu n’obubbi. Kkooti mubunnambiro esazizaamu okweyimirirwa kwabavunaanibwa era omulamuzi nalagira bazzibweyo ku alimanda e Luzira nga bwebalindirira okufuna ebibonerezo byabwe.\nPrevious Omusawo w’e Kiruddu yesse nalekera Maama we ebbaluwa\nNext Pulezidenti Museveni mutaka e China